Eudes dux de Bourgoigne, contes d’Artois et de Bourgoigne, palazins et sires de Salins, a nostre baillif de Digen, salut. De part les religioux de Saint Estienne de Diion nous hai este nostre en complaignent que en bone saisine et possession sont et hont este si comme il dient de retenir soubz euls a Diion touz hommes et femmes venont a Diion sanz paier de noz mars, excepte de nos bourgeois de Diion. Or nous hont dit li diz religioux que a pluiseurs hommes qu’il hont retenu et sont soubz eulx a Diion les gens qui leuent noz marz de la dicte ville leurs hont getie de nos marz, et de noueaul ou preiudice des diz religioux si comme il dient et ycelles genz estant soubz euls a Diion hont gaigie pour ce qu’il refusent a paier de noz diz marz, ce qui leur en est hehu getie, si nous hont requis li diz religioux, que des gaiges pris des dictes genz estant soubz euls a Diion pour cause des diz marz nous leur feissiens hauoir recreance, et que nous feissions enquerir la verite dou fait. Si vous mandons s’il est ensinc, que des gaiges pris sus les dictes genz estant soubz eulz a Diion, vous leur faites hauoir recreance, et la recreance hehue appellez par deuant vous nostre procureur et ceuls qui seront a appeller, et enquerir diligeamment la verite se il pehuent retenir soubz euls a Diion hommes sanz paier de noz marz, et se vous trouez qu’il ne le puissent faire gardez il nostre droit et se il le pehuent faire, si faites cesser de touz empeschemenz es diz religioux mis sus ce. Donne a Saint Ceigne sus Vigenne, le Xme iour de nouembre l’an de grace mil CCC trente et hun.